Document ID: /roh_data/filtered/fineweb-2-filterrobots_roh.jsonl.gz/7689

Las sfidas per las interpresas pitschnas e mesaunas restan las medemas. Cunzunt la birocrazia e las leschas fetschian quitads era al nov president da l’Uniun d’artisanadi e mastergn, ha ditg Stieger. Ma el saja optimistic per il futur, uschiglio n’avessi el betg pudì surpigliar in tal presidi.
La digitalisaziun sco schanza
Per el che vegnia ord la branscha da l’informatica sajan ils temas sco digitalisaziun u rait a spectrum lartg temas centrals ch’era l’Uniun d’artisanadi e mastergn na vegnia betg d’evitar da tractar ils proxims onns. Per part sajan ins qua sin buna via, ha ditg Stieger en ses pled.
Las sfidas grondas sajan tuttina da procurar per pli pauc birocrazia e leschas che n’impedeschian betg las interpresas.
L'uniun d'artisanadi ed ils cartels en Engiadina
Era part da l'Uniun d’artisanadi e mastergn dal Grischun fa la Societad grischuna dals impressaris constructurs. Las renfatschas da cunvegnas da pretsch na dastgian ins betg ignorar, ha ditg Steiger sin dumonda. L’uniun na vesa però il mument nagin basegn d'agir cunter sia commembra, la Societad grischuna dals impressaris – en connex cun il scandal da cunvegnas da pretschs.
Ina consequenza persunala ha il scandal da cunvegnas da pretsch tuttina. Roland Conrad è, sco annunzià sa retratg da la suprastanza da l’Uniun grischuna d'artisanadi e mastergn. L'emna passada era el gia sa retratg per immediat ord la suprastanza da la Societad grischuna dals impressaris. Tenor il whistle-blower Adam Quadroni vala Roland Conrad sco in dals tirafils da las cunvegnas da pretsch en la branscha da construcziun en l'Engiadina.
RR actualitad 07:00